ועדת הכספים, כנסת 23, פרוטוקול מספר 156, 2020-11-02 11:00

משה גפני: תקנות לקידום התחרות ולצמצום הריכוזיות (גוף פיננסי).

עמיהוד שמלצר: עניינו של פרק ד' לחוק לקידום התחרות ולצמצום הריכוזיות: הפרדה בין גופים פיננסים משמעותיים לבין תאגידים ריאליים משמעותיים, כלומר, הפרדת בעלות בין הגורמים שעוסקים בהקצאת ההון במשק, כגון בנקים וגופים אחרים, לבין הגורמים היצרניים שזקוקים להון ולאשראי.

עמיהוד שמלצר: תכלית ההפרטה היא להביא למצב של הקצאת הון יעילה ולמנוע, בין היתר, ניגודי עניינים והקצאת הון לא אופטימאלית.

עמיהוד שמלצר: לפי החוק, גוף פיננסי הוא אחד הגופים המנויים ברשימה המפורטת בסעיף 28 לחוק, ביניהם תאגיד בנקאי, גוף מוסדי, מנהלי תיקים, וכן יש אפשרות לשר האוצר להוסיף גוף אחר המספק שירותים פיננסיים, בהסכמת נגיד בנק ישראל ובהתייעצות עם יושב-ראש רשות ניירות ערך.

ינון אזולאי: מה זה "גוף אחר"?

ינון אזולאי: הוא לא מוגדר כבנק?

אייל לב-ארי: זה גוף פיננסי שהוא לא בנק.

עמיהוד שמלצר: זה יכול להיות כל גוף שמספק שירותים פיננסים.

עמיהוד שמלצר: תקנות לקידום התחרות לצמצום הריכוזיות (גוף פיננסי), התשפ"א-2020 בתוקף סמכותי לפי פסקה (7) בהגדרה "גוף פיננסי" שבסעיף 28 לחוק לקידום התחרות ולצמצום הריכוזיות, התשע"ד-2013, בהסכמת נגיד בנק ישראל, בהתייעצות עם יושב- ראש רשות ניירות ערך ובאישור ועדת הכספים של הכנסת, אני מתקין תקנות אלה: גוף 1.

עמיהוד שמלצר: תאגיד הרשום במרשם החתמים כמשמעותו בתקנה 2 לתקנות ניירות פיננסי ערך (חיתום), התשס"ז-2007, הוא גוף פיננסי.

עמיהוד שמלצר: באמצעות התקנות האלו אנחנו מסדירים חתמים, שאלה גורמים שמעורבים בהליך הנפקת ניירות ערך.

עמיהוד שמלצר: הם נותנים מעין ביטוח לתאגיד המנפיק בכך שהם רוכשים את ניירות הערך ומשווקים אותו לציבור.

עמיהוד שמלצר: אנחנו סבורים, גם בעקבות פנייה שהגיעה אלינו בנושא, שנכון יותר להגדיר אותם כגופים פיננסיים.

עמיהוד שמלצר: באמצעות הקביעה הזאת אנחנו נסיר מגבלה של הפסקה של גופים פיננסים כחתמים.

אייל לב-ארי: הוא עונה על התכלית של גוף פיננסי מבחינתכם?

עמיהוד שמלצר: התכלית של גוף פיננסי זה הגורמים שאחראים על הקצאת ההון במשק.

ינון אזולאי: תן לי דוגמה.

עמיהוד שמלצר: בנק.

ינון אזולאי: מה חוץ מבנק?

עמיהוד שמלצר: מנהל תיקי השקעות.

עמיהוד שמלצר: הוא משקיע בתאגידים ריאליים.

ינון אזולאי: מה הערך הנוסף שאני נותן בתקנות האלו?

עמיהוד שמלצר: אני מגדיר חתמים כגוף פיננסי, שזה מה שהבנקים יכולים להחזיק.

עמיהוד שמלצר: אם הוא מוגדר כתאגיד ריאלי, החוק מגביל החזקה של גופים פיננסים משמעותיים בתאגידים ריאליים משמעותיים.

ינון אזולאי: הבנק כיום לא יכול להחזיק?

עמיהוד שמלצר: אם החתם הוא ראלי משמעותי, שזה אומר שהוא עונה על הקריטריון של מעל שישה מיליארד שקלים שווי מחזור מכירות או שווי אשראי קובע, הבנק לא יכול להחזיק בו.

עמיהוד שמלצר: מכיוון שהחתמים הם גם אלה שמכניסים הון במשק, אין סיבה למנוע את ההחזקות האלו.

אייל לב-ארי: אין להם פעילות ריאלית.

ינון אזולאי: זה מוסיף עוד שליטה לבנק, עוד כוח.

אייל לב-ארי: פוטנציאלית זה יכול להיות.

ינון אזולאי: הם יכולים לקחת עוד ועוד אליהם.

מיקי לוי: גופים פיננסים שפעילים בשוק לצורך הלוואות או לצורך סליקה ייראו עכשיו ענקיים.

מיקי לוי: עשינו הפרדה פיננסית כדי למנוע את ה"ג'יינט" הזה שהבנקים עשו, זאת הייתה תכלית ההפרדה של פיננסים מריאליים.

מיקי לוי: לא יכול להיות שבנק לאומי יחזיק גם בפז, סתם דוגמה.

מיקי לוי: אני מודה שלא עשיתי הפעם שיעורי בית, אני מודה שלא הלכתי להתייעץ, אבל התחושה שלי שאתם מוסיפים עוד נדבך לבנק כך שגופים עד שישה מיליארד שקל לא יוכלו להתחרות בו בכלל.

ינון אזולאי: בדיוק, אתה מוסיף עוד כוח לבנק.

מיקי לוי: הרי מה הייתה התכלית של הפרדה ריאלית מפיננסית?

מיקי לוי: למנוע בדיוק את המגמה הזאת.

ינון אזולאי: לא תהיה תחרות, יהיו מונופולים.

מיקי לוי: אני לא מבין את הגישה, אלא אם אתה יכול לשכנע אותי.

קרן מיכז: גם היום חלות על חתמים מגבלות שנועדו למנוע ניגודי עניינים.

קרן מיכז: החתם הוא מבטח ההנפקה, הוא מחייב לרכוש ניירות ערך שהציבור לא רכש.

קרן מיכז: יש לחתם תפקידים נוספים.

קרן מיכז: בנוסף להיותו מבטח ההנפקה הוא גם מעין שומר סף.

קרן מיכז: החתם מסייע גם בתמחור של ניירות הערך בהנפקה.

קרן מיכז: עשויות להיות נסיבות שבהן החזקה של גוף פיננסי יכולה להביא לניגודי עניינים מסוימים.

קרן מיכז: בתקנות ניירות ערך שנוגעות לפעילות החתם, שאלו תקנות שהיו הרבה לפני חוק הריכוזיות, קבענו מגבלות מסוימות שנועדו למנוע את ניגודי העניינים האלה.

קרן מיכז: אנחנו לא חושבים שהחזקה של גופים פיננסיים חזקים היא בעייתית.

קרן מיכז: חשוב לציין שעד היום זה מה שהיה, בנקים החזיקו בחתמים, זה לא משהו חדש.

קרן מיכז: העניין הוא שכשחוק הריכוזיות נכנס, המחוקק לא הגדיר חתם כגוף פיננסי, הוא הוגדר כתאגיד ריאלי.

קרן מיכז: ההגדרה השיעורית הזאת יצרה את המגבלה על כל גוף פיננסי, לרבות בנקים, להחזיק בחתמים.

קרן מיכז: זה מצב שאנחנו חושבים שנכון לשנות אותו.

קרן ברק: זה טכני.

מיקי לוי: תסבירי לי איפה העניין של הפרדה של פיננסי מריאלי.

קרן מיכז: באיזה מובן?

מיקי לוי: אם את מאשרת לו את החתם ואת האפשרות שהוא מחזיק עד שישה מיליארד שקל גוף כזה, את נותנת לו עוד לבנה נוספת.

מיקי לוי: רצינו למנוע את זה.

קרן ברק: למה?

קרן ברק: היא אומרת שחלות עליו תקנות.

קרן מיכז: ברגע שהחתם מוגדר כגוף פיננסי, לכאורה גוף פיננסי אחר יכול להחזיק בו.

קרן מיכז: אני מבינה שהחשש שלך הוא מריכוזיות של גופים פיננסים כתוצאה מאיזו שהיא החזקה ריכוזית.

קרן מיכז: זה החשש?

מיקי לוי: בדיוק.

מיקי לוי: אם גוף פיננסי מחזיק בגוף פיננסי, אני עלול לפגוע בתחרות של הקטנים יותר.

קרן מיכז: אתה מתכוון לחתמים אחרים?

מיקי לוי: כן.

קרן מיכז: אנחנו לא חושבים שזה פוגע בתחרות מול חתמים אחרים.

קרן מיכז: יש איזו שהיא מומחיות לגופים פיננסים גדולים, כגון בנקים, שדווקא יכולה לתרום למומחיות ולמקצועיות של החתמים בביצוע התפקיד שלהם בשוק.

קרן מיכז: יש מגבלות שכבר קיימות היום בתקנות ונועדו למנוע או לפחות לצמצם ניגודי עניינים פוטנציאלים בפעילות החתם.

קרן מיכז: המגבלות שהיו עוד לפני חוק הריכוזיות יכולות לשרת את התכלית של מניעת ניגודי עניינים.

מיקי לוי: האם יש לכם איזה שהוא חשש של פגיעה בתחרות בשוק?

קרן מיכז: כתוצאה מסיווג חתם כגוף פיננסי?

מיקי לוי: כן.

קרן מיכז: אנחנו מסתכלים בעיניים של רשות ניירות ערך.

קרן מיכז: מבחינת הפיקוח שלנו כרגולטור שמפקח על החתמים, והחתמים הם גופים מפוקחים, אנחנו חושבים שההוראות הקיימות בתקנות מספקות כדי למנוע ניגודי עניינים.

קרן מיכז: לגבי שיקולים כלל מערכתיים צריך את העמדה של רשות התחרות, אולי גם של רשויות אחרות.

מיקי לוי: אף אחד לא יכול להגיד לי אם זה הולך לפגוע בתחרות?

מיקי לוי: התחרות הזאת הייתה נשמת אפנו.

עמיהוד שמלצר: אם חברי הכנסת סבורים שצריך להפריד פיננסי מפיננסי, זה אולי במקום אחר.

מיקי לוי: לא.

מיקי לוי: גם החוק לא אומר את זה.

עמיהוד שמלצר: בגלל שחתם אמור להיות פיננסי אנחנו מגדירים אותו כפיננסי.

עמיהוד שמלצר: כבר כיום ישנם בנקים שמחזיקים בחתמים.

עמיהוד שמלצר: הסיפור הוא שיש חתמים שמשורשרים בצורה כזו או אחרת לתאגיד ריאלי משמעותי.

מיקי לוי: זה רע מאוד.

אייל לב-ארי: זה מה שרצו למנוע בהפרדה.

מיקי לוי: אם חתם מחזיק או נמצא בקשר כזה או אחר עם גוף ריאלי - זו לא הייתה מטרת החוק.

מיקי לוי: אם אתם מכשירים את החתם כריאלי זה בניגוד לחוק.

מיקי לוי: החוק אומר שלא יחזיק גוף פיננסי בריאלי.

עמיהוד שמלצר: יש הגבלות רק בריאלי משמעותי.

עמיהוד שמלצר: גם בתאגיד ריאלי משמעותי בנקים יכולים להחזיק במגבלת של אחוז או 10% כשמדובר ביחיד.

מיקי לוי: האם אני שקט?

מיקי לוי: לא.

מיקי לוי: להגיד לך מה יקרה בעוד שנה-שנתיים?

מיקי לוי: אני לא יודע.

מיקי לוי: אולי שיבואו בעוד שנה-שנתיים.

עמיהוד שמלצר: רשות התחרות הייתה סביב השולחן כאשר הוצאנו את התקנות האלו.

משה גפני: אנחנו נאשר את התקנות האלו, אבל נבקש שתבואו בעוד שנה יחד עם רשות התחרות כדי להגיד לנו אם החשש של חבר הכנסת מיקי לוי נכון או לא נכון.

אורנה ואגו: גם היום, וכבר הרבה-הרבה שנים מותר לבנק לשלוט ב-100% בחתם, וזה בהתאם לסעיף 11א לחוק הבנקאות (רישוי).

אורנה ואגו: כשיש חתמים שנשלטים בידי גוף ריאלי משמעותי, זה הופך את החתם לתאגיד ריאלי משמעותי, ואז לבנק אסור להחזיק בו מעל 10%.

אורנה ואגו: אם חוששים לתחרות, צריך היה ללכת אחורה ולהגיד שאסור לבנק לשלוט בחתם.

אורנה ואגו: להרבה מהבנקים יש חברות חיתום.

מיקי לוי: לא אמרנו את זה, כי אז היינו מקצצים להם את הכנפיים.

משה גפני: את לא חוששת מהחשש של חבר הכנסת מיקי לוי, מכך שתהיה פגיעה בתחרות?

אורנה ואגו: רשות התחרות הייתה שותפה לדיון שלנו, היא בחנה את זה.

עמנואל וכטל: הריאלי-פיננסי לא נועד ליצור תחרות או להגביל תחרות, הוא עוסק בניגוד עניינים בין גופים ריאליים משמעותיים שיש להם מחזור מכירות של מעל שישה מיליארד שקלים, לבין גופים פיננסים משמעותיים שמנהלים כספי ציבור.

עמנואל וכטל: להכניס את החתם לרשימת הגופים הפיננסים לא ישפיע על הדבר הזה ולא יפגע בתחרות.

מיקי לוי: אני מבקש שבעוד שנה או שנה וחצי הם יבואו לפה ויאמרו לנו אנה הגענו אחרי אישור התקנות האלו.

משה גפני: אני מבקש שתבואו לכאן בעוד שנה וחצי כדי לדווח לנו.

משה גפני: חשוב גם לכם, גם למשרד האוצר וגם לרשות התחרות שיהיה פיקוח ציבורי על העניין הזה.

משה גפני: יכול להיות שאנחנו חוששים סתם.

משה גפני: יכול להיות שכפי שטוענים בבנק ישראל, ברשות התחרות ובמשרד האוצר, אין חשש כזה.

משה גפני: חשוב שתגיעו אפילו לישיבה של 10 דקות כדי להגיד לנו שלא קרה שום דבר, שלא נפגעה התחרות, או להיפך, שאתם צריכים לשנות את הדברים האלה.

משה גפני: תקנות לקידום התחרות ולצמצום הריכוזיות (גוף פיננסי), התשפ"א-2020.

משה גפני: מי בעד אישור התקנות, ירים את ידו?

משה גפני: מי נגד, מי נמנע?

משה גפני: אושר.

משה גפני: התקנות אושרו.